বাবরি মসজিদ নিয়ে মন্তব্য! হুমায়ুনের বিরুদ্ধে জনস্বার্থ মামলা হাইকোর্টে

ওয়েব ডেস্ক : বেলডাঙাল বাবরি মসজিদ (Babri Masjid) তৈরি করবেন তিনি। সম্প্রতি এমনটাই ঘোষণা করেছিলেন ভরতপুরের বিধায়ক হুমায়ুন কবির (Humayun Kabir)। আর এই মন্তব্য নিয়ে তাঁর বিরুদ্ধে কলকাতা হাইকোর্টে (Calcutta High Court) দায়ের হল জনস্বার্থ মামলা (Public interest litigation)। জানা যাচ্ছে, প্রধান বিচারপতির ডিভিশন বেঞ্চে এই মামলা হয়েছে। মামলাকারীর তরফে অভিযোগ, বাবরি মসজিদ নিয়ে হুমায়ুন কবির যে মন্তব্য করেন, তা সংবিধান বিরোধী। সেই কারণেই জনস্বার্থ মামলা দায়ের করা হয়েছে। শুক্রবার এই মামলা শুনানির সম্ভাবনা।

সম্প্রতি মুর্শিদাবাদের (Murshidabad) বেলডাঙায় মসজিদ তৈরি করার কথা বলেছিলেন হুমায়ুন। আগামী ৬ ডিসেম্বর, শনিবার এই মসজিদের শিলান্যাসের কথা জানিয়েছিলেন তিনি। এর পরেই ভরতপুরের বিধায়কের সঙ্গে দূরত্ব তৈরি করে তৃণমূল কংগ্রেস। সঙ্গে তিনি জানিয়েছিলেন, তাঁর কাছে ২৫ বিঘা জমি তৈরি রয়েছে। সেখানে মসজিদের পাশাপাশি হাসপাতাল, বিশ্ববিদ্যালয় ও একটি হোটেল রেস্তরাঁ তৈরি হবে বলেও জানিয়েছিলেন তিনি। আর এ নিয়ে জোর বিতর্ক শুরু হয়েছে।

আরও খবর : সাসপেন্ড হুমায়ুন কবীর, কী জানাল তৃণমূল?

এই সব মন্তব্যের জেরে হুমায়ুন কবীরকে (Humayun Kabir) সাসপেন্ড করা হয়েছে তৃণমূল কংগ্রেসের তরফে। বৃহস্পতিবার সকালে সাংবাদিক বৈঠক করে এমনটাই ঘোষণা করা হয়েছে ফিরহাদ হাকিমের তরফে। তিনি জানিয়েছেন, বাবরি মসজিদের কথা বলে বাবরি ধ্বংসের স্মৃতি উস্কে দিতে চাইছেন। এর পিছনে বিজেপি রয়েছে বলে মনে করছে দল। তারা হুমায়ুনকে সামনে রেখে হিন্দু-মুসলিম বিভাজন তৈরি করার চেষ্টা চালাচ্ছে। এর পরেই জানিয়ে দেন, “হুমায়ুন কবিরের সঙ্গে কোনওরকমের সম্পর্ক রাখবে না।”

তবে এর পরেই হুমায়ন কবির (Humayun Kabir) জানান, ‘এর কোনও উত্তর দেব না, কালই দল ছেড়ে দেব।’ অন্যদিকে তিনি আগেই ঘোষণা করেছিলেন, আগামী ২২ ডিসেম্বর নতুন দল তৈরি করবেন তিনি। এদিন সাসপেন্ডের পর ভরতপুরের বিধায়ক জানিয়েছেন, আগামী বিধানসভা বির্বাচনে ২৯৪টি আসনের মধ্যে তাঁর নতুন দল ১৩৫টি আসনে লড়বে।

দেখুন অন্য খবর :

The post বাবরি মসজিদ নিয়ে মন্তব্য! হুমায়ুনের বিরুদ্ধে জনস্বার্থ মামলা হাইকোর্টে first appeared on KolkataTV.