সাসপেন্ড হুমায়ুন কবীর, কী জানাল তৃণমূল?

কলকাতা: ভরতপুরের বিধায়ক হুমায়ুন কবীরকে (Humayun Kabir) ‘আজীবনের জন্য’ সাসপেন্ড করল তৃণমূল। বৃহস্পতিবার সকালে সাংবাদিক বৈঠক করে দলের সিদ্ধান্তের কথা ঘোষণা করলেন ফিরহাদ হাকিম (Firhad Hakim)। এদিন ফিরহাদ সাংবাদিক বৈঠকে জানান, দল হুমায়ুনের সঙ্গে কোনও রকমের সম্পর্ক রাখবে না। ধর্ম নিয়ে যাঁরা বিভাজনের রাজনীতি করেন, তাঁদের সঙ্গে দল কোনও সম্পর্ক রাখবে না। তৃণমূল কোনও দিন ধর্ম নিয়ে রাজনীতি বরদাস্ত করবে না।

একদিকে যখন মুর্শিদাবাদে মমতা বন্দ্যোপাধ্যায়ের সভায় হাজির হুমায়ুন, অন্যদিকে তখনই সাসপেন্ড করার সিদ্ধান্ত জানালেন ফিরহাদ। শৃঙ্খলাভঙ্গের অভিযোগে এই সিদ্ধান্ত বলে জানাল তৃণমূল। সাসপেন্ডের সিদ্ধান্ত প্রসঙ্গে হুমায়ুনের বক্তব্য, “ববিদার কথার জবাব দেব না। কালই দল ছাড়ব।” প্রসঙ্গত, হুমায়ুন কবীর মুর্শিদাবাদে (Mursidabad) বাবরি মসজিদ (Babri Masjid) তৈরি করার কথা বলেছিলেন। শুধু তাই নয়, ৬ ডিসেম্বরই তার শিলান্যাস করার ঘোষণা করেছিলেন। বাবরি মসজিদ নিয়ে মন্তব্য ঘিরেই বিতর্কের সূত্রপাত। এরপরই তৃণমূল হুমায়ুনের থেকে দূরত্ব তৈরি করে। বৃহস্পতিবার সাংবাদিক বৈঠকে ফিরহাদ জানান, ৩ বার তাঁকে শোকজ (Show Cause) করা হয়েছিল। কিন্তু পরিস্থিতি পাল্টায়নি। তাই দল থেকে এবার তাঁকে সাসপেন্ড করা হল।

আরও পড়ুন: ভয় নেই, পাশে আছি SIR নিয়ে আশ্বাসবাণী মমতা বন্দ্যোপাধ্যায়ের

ফিরহাদের বক্তব্য – বিজেপির (BJP) হয়ে মানুষকে বিভ্রান্ত করছেন হুমায়ুন। দলবিরোধী কার্যকলাপ রয়েছে তাঁর। তাঁর কটাক্ষ, বিজেপির হাতে তামাক খাচ্ছেন হুমায়ূন। ফিরহাদ বলেন, কখনও বলছে কেঁটে গঙ্গায় ফেলে দেব, কখনও বলছে বাবরি মসজিদ করব।‌ এটা কি হনুমানের রাজত্ব? এর আগেও ২০১৯-এ বিজেপির প্রার্থী হয়েছিলেন। কেন ‘বাবরি মসজিদ’ তৈরি করতে চাইছেন হুমায়ুন, সেই প্রশ্নও তোলেন ফিরহাদ হাকিম। বলেন, উনি তো বাবা বা মায়ের নামেও মসজিদ করতে পারতেন।

দেখুন ভিডিও